O‘zbekiston mudofaa vaziri Pokiston harbiy delegatsiyasini kutib oldi

27-aprel kuni O‘zbekistonga rasmiy tashrif bilan Pokiston Quruqlikdagi qo‘shinlari shtab boshlig‘i general Kamar Bajva boshchiligidagi harbiy delegatsiya keldi. Bu haqda “Daryo”ga Mudofaa vazirligi ma’lum qildi.

Shu kuni O‘zbekiston mudofaa vaziri general-mayor Abdusalom Azizov Pokiston harbiy delegatsiyasini qabul qildi.
Uchrashuvda ikki tomonlama hamkorlikning bugungi holati muhokama qilinib, istiqboldagi rejalar belgilab olindi. Harbiy kadrlar tayyorlash, harbiy sanoat va harbiy texnik yo‘nalishlarida hamkorliklarni kuchaytirish borasida fikrlar almashildi.
Tashrif doirasida Pokiston harbiy delegatsiyasi Samarqand shahrining tarixiy va madaniy merosi bilan yaqindan tanishishi ko‘zda tutilgan.